Document ID: 32009D0092

ODLOČBA KOMISIJE
z dne 12. decembra 2008
o sprejetju prvotnega seznama za Skupnost pomembnih območij v črnomorski biogeografski regiji v skladu z Direktivo Sveta 92/43/EGS
(notificirano pod dokumentarno številko C(2008) 7974)
(2009/92/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) in zlasti tretjega pododstavka člena 4(2) Direktive,
ob upoštevanju naslednjega:
(1)
Črnomorska biogeografska regija iz člena 1(c)(iii) Direktive 92/43/EGS zajema dele ozemlja Bolgarije in Romunije, kakor je določeno na biogeografski karti, ki jo je 20. aprila 2005 odobril odbor, ustanovljen v skladu s členom 20 navedene direktive (v nadaljnjem besedilu: Odbor za habitate).
(2)
Pri procesu, ki se je začel izvajati leta 1995, je treba doseči nadaljnji napredek pri dejanskemu vzpostavljanju omrežja Natura 2000, ki je bistveni element varstva biotske raznovrstnosti v Skupnosti.
(3)
Za črnomorsko biogeografsko regijo sta Bolgarija in Romunija v skladu s členom 4(1) Direktive 92/43/EGS Komisiji med majem 2004 in januarjem 2008 poslali sezname območij, ki sta jih predlagali kot za Skupnost pomembna območja v smislu člena 1 Direktive 92/43/EGS.
(4)
Seznamom predlaganih območij sta priložili informacije o vsakem območju v obliki, predvideni v Odločbi Komisije 97/266/ES z dne 18. decembra 1996 o obliki informacij za predlagana območja Nature 2000 (2).
(5)
Te informacije obsegajo najnovejšo in dokončno karto območja, ki sta jo poslali zadevni državi članici, ime, lokacijo in obseg območja ter podatke, pridobljene ob upoštevanju meril iz Priloge III k Direktivi 92/43/EGS.
(6)
Na podlagi osnutka seznama, ki ga je v dogovoru z vsako zadevno državo članico pripravila Komisija in v katerem so določena tudi območja s prednostnimi naravnimi habitatnimi tipi ali prednostnimi vrstami, je treba sprejeti seznam območij, izbranih kot pomembnih za Skupnost.
(7)
Poznavanje obstoja in razširjenosti naravnih habitatnih tipov in vrst se nenehno izboljšuje zaradi spremljanja stanja v skladu s členom 11 Direktive 92/43/EGS. Vrednotenje in izbira območij na ravni Skupnosti sta bila zato opravljena na podlagi najboljših trenutno razpoložljivih informacij.
(8)
Zadevni državi članici nista predlagali zadostnega števila območij in s tem nista izpolnili zahtev iz Direktive 92/43/EGS za nekatere habitatne tipe in vrste. Za te habitatne tipe in vrste ni mogoče sklepati, da je omrežje dokončno oblikovano. Ob upoštevanju zamude pri prejemanju informacij in doseganju dogovora z državama članicama je treba sprejeti prvotni seznam območij, ki ga bo treba pregledati v skladu s členom 4 Direktive 92/43/EGS.
(9)
Ker je poznavanje obstoja in razširjenosti nekaterih naravnih habitatnih tipov iz Priloge I in vrst iz Priloge II k Direktivi 92/43/EGS še vedno pomanjkljivo, se za omrežje ne sme sklepati, da je oblikovano dokončno ali nedokončno. Prvotni seznam je treba po potrebi pregledati v skladu s členom 4 Direktive 92/43/EGS.
(10)
Ukrepi, predvideni s to odločbo, so v skladu z mnenjem Odbora za habitate -
SPREJELA NASLEDNJO ODLOČBO:
Člen 1
Prvotni seznam za Skupnost pomembnih območij v črnomorski biogeografski regiji je v skladu s tretjim pododstavkom člena 4(2) Direktive 92/43/EGS določen v Prilogi k tej odločbi.
Člen 2
Ta odločba je naslovljena na države članice.
V Bruslju, 12. decembra 2008

Labels: 12
20